SKRIFTLIG FORESPØRGSEL E-3495/01

af Laura González Álvarez (GUE/NGL) til Kommissionen

(8. januar 2002)

Om: Anlæg af en lystbådehavn i flodmundingen ved Vigo

Sammenslutningen Voces polo litoral de Teis har over for undertegnede givet udtryk for sin bekymring i anledning af et projekt for en lystbådehavn i området A Lagoa, som ville indebære en yderligere forværring af miljøsituationen i flodmundingen ved Vigo (Galicien). Klagen bygger på en rapport fra miljøovervågningscenteret for fjordmundingen ved Vigo og dokumenter fra havforskningsinstituttet.

Jeg har allerede tidligere henledt Kommissionens opmærksomhed på forureningen af stranden ved Samil og projektet om opfyldning af San Simón-vigen blandt de aktiviteter, der indebærer alvorlige indgreb i kyststrækningen. Lystbådehavnen vil blive udstyret med en læmole på 235 meters længde, og anlægget vil i alvorlig grad medføre ændringer af økosystemet i området, ligesom stranden ved A Lagoa vil forsvinde.

På hvilken måde kan Kommissionen gribe ind over for de ansvarlige myndigheder for at sikre, at fællesskabsbestemmelserne om miljøbeskyttelse overholdes, især direktiv 85/337/EØF(1) om vurdering af virkningerne for miljøet?

Kan Kommissionen oplyse, om der er blevet søgt om midler fra EU til gennemførelse af projektet?

(1) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(1. marts 2002)

Rådets direktiv 85/337/EØF(1) af 27. juni 1985, som ændret af Rådets direktiv 97/11/EF(2) af 3. marts 1997 om vurdering af visse offentlige og private projekters indvirkning på miljøet, finder formentligt anvendelse i den foreliggende sag, da lystbådehavne hører ind under bilag II (punkt 12, b).

Artikel 2 i dette direktiv fastslår, at medlemsstaterne træffer de nødvendige foranstaltninger med henblik på, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse.

For projekter anført i bilag II skal medlemsstaterne på baggrund af en gennemgang sag for sag eller på basis af grænseværdier eller kriterier, som den pågældende

medlemsstat har fastsat, afgøre, om projektet skal undergives en vurdering i henhold til artikel 5 til 10. Hvad angår gennemgangen sag for sag eller fastsættelse af grænseværdier og kriterier, skal medlemsstaten tage hensyn til de relevante udvælgelseskriterier i bilag III. Den beslutning, myndigheden træffer, skal stilles til rådighed for offentligheden.

De oplysninger, det ærede medlem har givet, er ikke i sig selv nok til, at Kommissionen kan afgøre, hvordan de spanske myndigheder har valgt at anvende direktivet.

I henhold til artikel 3, stk. 2, i direktiv 97/11/EF fastslås det dog, at hvis en ansøgning om tilladelse er forelagt den kompetente myndighed inden 14. marts 1999, gælder bestemmelserne i direktiv 85/337/EØF som affattet inden ændringen.

Desuden har de enkelte medlemsstater i overensstemmelse med Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(3) alene ansvaret for at udvælge de individuelle projekter, der medfinansieres inden for hvert strukturfondsprogram.

Under alle omstændigheder vil Kommissionen henvende sig til de spanske myndigheder for at få deres syn på det ærede medlems sagsfremstilling og for at sikre, at fællesskabsretten overholdes i den foreliggende sag.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 161 af 26.6.1999.